Jaanuar 2007

Jaanuar 2007, kroonika

1. jaanuar

ÜRO peasekretärina alustas tööd Lõuna-Korea poliitik ja diplomaat Ban Ki-moon.
Euroopa Liiduga ühinesid Rumeenia ja Bulgaaria.
Euroopa Liidu 23. töökeelena võeti kasutusele iiri keel.
Liechtenstein sai Euroopa Vabakaubandusühenduse ja Euroopa Majanduspiirkonna alalise komitee eesistujamaaks.
Rootsi Skåne, Hallandi ja Smålandi maakonda tabas tugev torm, mille tõttu suleti tunniks ajaks Rootsit Taaniga ühendav Sundi sild. Üle 30 000 majapidamise jäi ilma elektrita.
Saksamaa sai Euroopa Liidu ja grupi G8 eesistujamaaks.
Sloveenias tuli käibele euro. 
Šveitsis astus ametisse liidupresident Micheline Calmy-Rey.
Taanis jõustus haldusreform, millega riik jagati 5 regiooniks, mis koosnevad 98 vallast.
Venemaal liideti Evengi autonoomne ringkond ja Taimõri (Dolgaani-Neenetsi) autonoomne ringkond Krasnojarski kraiga.
Ameerika Ühendriikide New Yorgi osariigi pealinnas Albanys vannutati keskööl osariigi 54. kuberneriks Eliot Spitzer Demokraatlikust Parteist.
Ameerika Ühendriikide Nevada osariigi pealinnas Carson Citys vannutati osariigi 28. kuberneriks Jim Gibbons Vabariiklikust Parteist.
Ameerika Ühendriikide Idaho osariigi pealinnas Boises vannutati osariigi kuberneriks Clement Leroy Otter Vabariiklikust Parteist. 
Brasiilias vannutati Kongresside Palees teiseks ametiajaks ametisse president Luís Inácio Lula da Silva. Oma kõnes lubas ta tõsta Brasiilia majanduse kasvutempot. 
USA Neitsisaartel astus ametisse kuberner John deJongh.
Adam Airi lend 574: Indoneesias andis Adam Airi reisilennuk 102 inimesega (6 meeskonnaliiget ja 96 reisijat, sealhulgas 11 last) pardal, mis oli teel Jaava saarelt Surabayast Manadosse Sulawesi saarel, tormi ajal Sulawesi saare kohal ning rannikulinna Majene kohal hädasignaali ning jäi kadunuks. 
Indoneesias jätkusid päästetööd 29. detsembril põhja läinud praami Senopati Nusantara hukkumiskohas. Ellujäänutele visati toitu ja vett. 12 surnukeha toodi veest välja. 
Iraagis alustati juurdlust Şaddām Ḩusayni hukkamise ajal aset leidnud mõnitamise ja illegaalse filmimise asjus.
Iraagis Sāmarrā's toimus Şaddām Ḩusayni leinavate sunniitide meeleavaldus. Nad liikusid plahvatuses kannatada saanud Kuldkupli mošeesse, kandes Şaddām Ḩusayni fotoportreesid ja kirstu maketti.
Iraagi pealinna Bagdadi põhjaosas toimus sadade osavõtjatega meeleavaldus Şaddām Ḩusayni surma puhul. 
Iraagis Doris oli sadade osavõtjatega meeleavaldus, mis suundus Şaddām Ḩusayni hiigelmosaiigi juurde. Lapsed kandsid mängupüsse, mehed tulistasid õhku. 
Iraagis Tikrītis ohverdati Şaddām Ḩusayni surma puhul mošees lambaid. Mošee seinad olid kaetud Lõuna-Iraagist ja Jordaaniast saadetud kaastundepostkaartidega. 
Iraagi pealinna Bagdadi edelaosas plahvatas teeäärne pomm. Üks USA sõdur sai surma ja kolm (sealhulgas tõlk) haavata. Sõdurid kõnelesid parajasti kohalike elanikega USA kodusõjast. 
Jordaania pealinna ‘Ammāni lääneosas toimus umbes 500 osavõtjaga protestimeeleavaldus Şaddām Husayni hukkamise puhul. Meeleavaldajad hüüdsid: "Me ei hülga kahte asja – Iraaki ja Şaddām Husayni!" ja "Me ohverdame oma vere ja hinged sinu eest, Şaddām". Meeleavaldusele ilmus korraks Şaddām Ḩusayni tütar Raghad Ḩusayn, kes tänas meeleavaldajaid.
Palestiinas Gaza lähistel Jabāliyā põgenikelaagris toimusid õhtul kokkupõrked islamiliikumiste Fataḩ ja Ḩamās pooldajate vahel.
Tai pealinnas Bangkokis, kus 31. detsembri õhtul leidis aset verine plahvatusteseeria, plahvatas kohe pärast südaööd veel kolm pommi: üks telefoniputkas, teine hotellis ja kolmas kanalisilla lähedal turismilinnaosas. Tai peaminister Surayud Chulanont kuulutas pressikonverentsil, et uurimisandmete kohaselt on aastavahetuste plahvatuste taga tõenäoliselt kukutatud Thaksin Sinawatra režiimi pooldajad, kes püüavad riiki destabiliseerida.
Tais Chiang Mai linna mošees toimus hommikul plahvatus. Uksehoidja sai haavata. 
Somaalia kodusõda: mässuline relvarühmitus Islamikohtute Liit jättis maha oma viimase suurema tugipunkti Kismaayo, taandudes pealetungivate Etioopia ja Somaalia valitsusvägede eest. Somaalia ajutise valitsuse peaminister Cali Maxamed Geeddi andis mässulistele kolm päeva aega relvad maha panna.
India osariik, mille varasem nimi oli Uttaranchal, hakkas kandma nime Uttarakhand. 
Angola ühines OPEC-iga. 
Eestis vähenes tulumaksu määr seniselt 23 protsendilt 22 protsendile.
Eestis hakkas kehtima alampalga määr 3600 krooni kuus ja 21 krooni 50 senti tunnis.
Eestis jõustus uus metsaseadus.
Eestis sai Vanemuise teatri peaprodutsendiks Paavo Nõgene.
Eestis asutati Peterburi Jaani kiriku orelifond. Koguti 100 000 krooni.

2. jaanuar

ÜRO Julgeolekunõukogu eesistujaks jaanuaris 2007 sai Venemaa. Nõukogu uue aasta esimest istungit juhatas Venemaa alaline esindaja ÜRO juures Vitali Tšurkin.
Austrias vannutati uueks siseministriks liidukantsler Wolfgang Schüssel.
Leedu peaminister Gediminas Kirkilas teatas raadiointervjuus, et tema arvates peaks Leedu saama kavandatavas uues Ignalina tuumajaamas teistest Balti riikidest suurema osaluse, põhjendades seda Leedu suurema vastutuse ja riskidega.
Prantsusmaal algas internetihääletus valitseva partei Union pour un Mouvement Populaire presidendikandidaadi leidmiseks kevadel 2007 toimuvateks presidendivalimisteks. Hääletusel saavad osaleda erakonna liikmed.
Suurbritannia pangandusajakiri The Banker avalikustas oma valiku 2006. aasta rahandusministri aunimetusele. Tiitli pälvis Eesti rahandusminister Aivar Sõerd.
Ameerika Ühendriikide pealinnas Washingtonis toimus 26. detsembril 2006 surnud ekspresidendi Gerald Fordi matusetseremoonia. Päev kuulutati president George W. Bushi poolt üleriigiliseks leinapäevaks. 
Ameerika Ühendriikides vannutati Columbia ringkonna linnapeaks Adrian Fenty Demokraatlikust Parteist. 36-aastasest Fentyst sai pealinna ringkonna kõigi aegade noorim linnapea.
Ameerika Ühendriikides vannutati ametisse Florida osariigi 44. kuberner Charles Joseph Crist Vabariiklikust Parteist.
Mehhiko valitsus teatas enam kui 3000 sõduri ja politseiniku saatmisest piirilinna Tijuanasse, et tõhustada sealset võitlust narkokaubanduse ja kuritegelike jõukudega.
Peruu testis edukalt omavalmistatud raketti Paulet I. 2,72 meetri kõrgune rakett kaaluga 99 kilogrammi saavutas katsel kõrguse 45 kilomeetrit.
Adam Airi lend 574: Hommikul teatati, et Indoneesias Sulawesi saare lääneosa mägedest leiti 1. jaanuaril kadunuks jäänud reisilennuki Boeing 737-400 rusud. Pardal olnud 102 inimesest olevat olnud hukkunud 90. Hiljem teatasid võimud, et teade oli ekslik ning lennuk on endiselt kadunud.
Indoneesias katkestati halva ilma tõttu lennukipäästetööd 29. detsembril põhja läinud praami Senopati Nusantara hukkumiskohas. Kalapaatidelt korjati üles kümneid ellujäänuid.
Iraagi pealinna Bagdadi idaosas plahvatas teeäärne pomm. Kolm tsiviilisikut sai surma ja seitse haavata.
Palestiina sissid pommitasid hommikul Gaza tsoonis mortiiridest Karni ristteed. Ühe ehitusmaterjale vedanud Iisraeli veoauto juht sai kergelt haavata. 
Põhja-Koreas suri 78 aasta vanuses riigi välisminister Paek Nam-sun. 
Türkmenistanis algas ametlikult presidendivalimiste kampaania.
Somaalia kodusõda: telekanalile BBC antud intervjuus teatas Somaalia peaminister Cali Maxamed Geeddi, et Etioopia väed peaksid jääma Somaalias julgeolekut tagama veel mitmeks kuuks.

3. jaanuar

Hispaanias teatas baskide vasakäärmusliku relvarühmituse Euskadi ta Askatasuna (ETA) poliitiline tiib Batasuna, et distantseerib ennast 30. detsembril Madridi lennujaamas korraldatud plahvatusest ja kavatseb jätkata rahuläbirääkimisi Hispaania valitsusega. Valitsus katkestas rahuläbirääkimised ETA-ga.
Suurbritanniast pärit 14-aastasest Michael Perhamist sai noorim inimene maailma ajaloos, kes purjetas üksi üle Atlandi ookeani. Pärast kuus nädalat kestnud ja Gibraltarilt alguse saanud merereisi randus ta Antigual.
Venemaa-Valgevene energiatüli: Valgevene kehtestas Venemaalt Lääne-Euroopasse liikuvale transiitnaftale tollimaksu suuruses kuni 45 USA dollarit tonni eest. Valgevenet läbivate naftajuhtmete omanik Transneft kuulutas Valgevene sammu ebaseaduslikuks.
Venemaal Tjumeni oblastis Plehhanovo külas kukkus kohaliku aja järgi kell 8.05 hommikul alla sportlennuk, tabades kohalikku autoturgu. Mõlemad lennuki piloodid said õnnetuses surma. Autoturul kannatanuid ei olnud.
Ameerika Ühendriikides Washingtoni osariigis Tacoma linnas Henry Fossi keskkoolis avas üks õpilastest kohaliku aja järgi kell 7.15 hommikul tule. Tulistamise tagajärjel sai surma üks kaasõpilane. Tulistaja põgenes sündmuskohalt, kuid tabati peatselt.
Ameerika Ühendriikides Michigani osariigis maeti oma kodulinna Grand Rapidsi kalmistule riigi ekspresident Gerald Ford.
Indoneesias leiti veel kümmekond 29. detsembril põhja läinud praamilt Senopati Nusantara pääsenud inimest, nende seas ka praami kapten.
Palestiinas Gaza tsooni lõunaosas lasti maha kaks islamiliikumisega Al-Fataḩ seotud julgeolekuametnikku. Rünnakus kahtlustati islamiliikumise Ḩamās liikmeid.
Põhja-Koreas nimetati välisministri kohusetäitjaks senine välisministri esimene asetäitja Kang Sok-ju.
Somaalia kodusõda: Keenia välisminister teatas, et Keenia peatas Somaalia sõjapõgenike lubamise riiki ja sulges piiri Somaaliaga.
Somaalia kodusõda: Ameerika Ühendriikide sõjalaevad alustasid patrullreide Somaalia rannikul, et takistada lahingutes lüüa saanud relvarühmituse Islamikohtute Liit juhtide võimalikku põgenemist.

4. jaanuar

Bosnia ja Hertsegoviina peaministriks nimetati Nikola Špirić.
Ameerika Ühendriikides kogunes Ameerika Ühendriikide Kongressi uus koosseis. Ametisse vannutati 535 Esindajatekoja ja Senati liiget. Esindajatekoja spiikriks valiti esmakordselt ajaloos naine, Nancy Pelosi Demokraatlikust Parteist.
Ameerika Ühendriikides teatati ametlikult riikliku julgeoleku direktori John Negroponte ametist lahkumisest ja tööle asumisest välisminister Condoleezza Rice'i asetäitjana. Negroponte ametivahetus leidis aset 13. veebruaril pärast vastava heakskiidu saamist Senatilt.
Ameerika Ühendriikide president George W. Bush vahetas välja USA armee keskjuhatuse CENTCOM komandöri kindral John Abizaidi, asendades ta admiral William J. Falloniga, ja Iraagi rahvusvahelise väekontingendi komandöri kindral George Casey, asendades ta kindral David Petraeusiga.
Ameerika Ühendriikides Massachusettsi osariigi pealinnas Bostonis vannutati osariigi 71. kuberneriks Deval Patrick Demokraatlikust Parteist.
Fidži sõjaväe ülemjuhataja ja presidendi kohusetäitja Josaia Voreqe Bainimarama teatas võimu üleandmisest riigi seaduslikule presidendile ratu Josefa Iloilole.
Iisraeli armee viis Palestiina aladel Rām Allāhi linnas läbi sõjalise operatsiooni ja vahistas neli islamivõitlejat. Kokkupõrgetes islamivõitlejate ja Iisraeli sõdurite vahel sai neli inimest surma ja kakskümmend vigastada.
Indias teel Puri kuurortlinna toimus õnnetus vene turiste vedanud reisibussiga. Õnnetuses hukkus insener Viktor Koroljov, veel üheksa turisti sai vigastada.
Iraagi pealinna Bagdadi lääneosas asuva bensiinijaama juures plahvatas kaks pommi. Rünnakutes hukkus kolmteist ja sai vigastada vähemalt kakskümmend inimest.
Türkmenistani presidendi kohusetäitja Gurbanguly Berdimuhammedow teatas avalikus teleesinemises, et kavatseb läbi viia haridus- ja pensionireformi ning teha interneti kättesaadavaks kõigile Türkmenistani kodanikele.
Somaalia kodusõda: Somaalia lõunaosas Keenia piiri lähistel piirasid Somaalia ja Etioopia väed sisse umbes kuussada mässulise relvarühmituse Islamikohtute Liit võitlejat.
Eesti ja Soome elektrivõrke ühendav merealune kaabel Estlink käivitati südaööl.
Eestis kuulutas vabagraafikute ühendus aasta graafikuteks 2006 Ülle Marksi ja Jüri Kassi.

5. jaanuar

ÜRO peasekretär Ban Ki-moon nimetas oma asetäitjaks senise Tansaania välisministri Asha-Rose Migiro.
Poolas avaldas roomakatoliku kiriku uurimiskomisjon oma uuringu tulemused, mis kinnitasid Varssavi uueks peapiiskopiks nimetatud Stanisław Wielgusi koostööd Poola julgeolekuteenistusega 1970. aastatel.
Prantsusmaa Alpides teel La Grave'ist Grenoble'isse toimus avarii Suurbritanniast pärit kooliõpilasi vedanud bussiga. Õnnetuses sai vigastada kolm inimest, neist üks tõsiselt.
Ameerika Ühendriikides nimetas president George W. Bush uueks riikliku julgeoleku direktoriks erustunud viitseadmirali John Michael McConnelli. Tema volitused jõustusid 20. veebruaril.
Colombias õnnestus sõjalise operatsiooni tulemusel põgeneda kuus aastat vasakpoolse relvarühmituse FARC käes vangis olnud endisel regionaalarengu ministril Fernando Araujol.
El Salvadoris Santa Ana linna lähistel Apanteose vanglas puhkesid vangide rahutused, mille käigus sai surma seitseteist kinnipeetavat. Julgeolekujõududel õnnestus vangla üle kontroll taastada 6. jaanuaril.
Fidži president Josefa Iloilo nimetas riigi ajutiseks peaministriks sõjaväe ülemjuhataja Josaia Voreqe Bainimarama.
Hiina politsei korraldas reidi Xinjiangi autonoomses piirkonnas asuva väidetava mässuliste treeninglaagri vastu. Rünnakus tapeti seitseteist mässulist, üks politseinik sai operatsiooni käigus surma ja teine vigastada.
Sri Lankal Nittambuwa linna lähistel plahvatas reisibussis istme alla paigaldatud pomm. Rünnakus hukkus viis ja sai vigastada vähemalt kolmkümmend inimest. Valitsus süüdistas rünnaku korraldamises relvarühmitust Tamili Tiigrid, kes ise eitasid oma seotust toimunuga.
Somaalia kodusõda: Somaalia president Cabdulaahi Yuusuf Axmed esines Keenia pealinnas Nairobis kõnega, kus kutsus Aafrika Liidu liikmesriike üles saatma Somaaliasse kiirelt ÜRO poolt heaks kiidetud rahuvalveväed.
Eestis esitas Eesti Haiglate Liit riiklikule lepitajale Henn Pärnale ettepaneku palgakokkuleppe sõlmimiseks üldstreiki kavandanud meditsiinitöötajate kutseliitudega, pakkudes viimastele aastateks 2007–2008 miinimumpalkade tõusu kahekümne protsendi ulatuses.

6. jaanuar

Prantsusmaa poliitik ja Prantsuse Sotsialistliku Partei presidendikandidaat Ségolène Royal alustas kolmepäevast visiiti Hiinas.
Ameerika Ühendriigid teatasid sanktsioonide kehtestamisest kolme Venemaa firma ja eraisiku Aleksei Safonovi vastu, keda süüdistati relvastuse tarnimises Süüriale, Iraanile ja Venezuelale. Venemaa võimud vastasid ametliku protesti esitamisega.
Bahreini võimud võtsid kodakondsuse keenia päritolu jooksjalt Mushir Salem Jawherilt, kes oli osalenud Bahreini võime ja spordiliite teavitamata Iisraelis toimunud maratonil.
Bangladeshis Comilla linnas sõitis teelt välja ja süttis põlema reisijaid täis buss. Õnnetuses hukkus vähemalt nelikümmend inimest.
Iraagi pealinnas Bagdadis leiti erinevatest asukohtadest seitsmekümne ühe tapetud inimese surnukehad. Kakskümmend seitse neist avastati kesklinnast sunniitide pühamu lähistelt.
Iraagi peaminister Nūrī al-Mālikī teatas, et riigi ekspresidendi Şaddām Ḩusayni hukkamine oli Iraagi siseasi ja ähvardas üle vaadata suhted riikidega, kes hukkamist kritiseerisid.
Palestiina president Maḩmūd ‘Abbās kuulutas islamiliikumise Ḩamās relvastatud üksused ebaseaduslikuks. Islamiliikumine vastas sellele teatega oma relvajõudude isikkoosseisu kahekordistamisest 12 000 meheni.
Sri Lankal Hikkaduwa kuurortlinna lähedal plahvatas reisijaid vedanud bussis naissoost enesetaputerroristi paigaldatud pomm. Vähemalt viisteist inimest sai surma ja kümned vigastada. Relvarühmitus Tamili Tiigrid eitas oma seotust rünnakuga.
Somaalia kodusõda: Somaalia pealinnas Muqdishos toimusid sadade osavõtjatega meeleavaldused, millel nõuti Etioopia vägede väljaviimist riigist. Vägivaldseteks kokkupõrgeteks muutunud meelevaldustel hukkus kolm inimest.
Algas Dakari ralli. 
Eestis kogunes Isamaa ja Res Publica Liidu volikogu, mis kinnitas erakonna valimisprogrammi 2007. aasta Riigikogu valimisteks. Erakonna valimisloosungiks valiti "Terve pere! Terve mõistus! Terve Eesti!".

7. jaanuar

Poolas taandas ennast tund aega enne ametisse pühitsemise tseremooniat Varssavi peapiiskopiks nimetatud Stanisław Wielgus, keda süüdistati koostöös kommunistliku julgeolekuteenistusega. Paavst Benedictus XVI rahuldas Wielgusi tagasiastumispalve.
Ameerika Ühendriikide pealinnas Washingtonis sõitis kohaliku aja järgi kell 15.45 rööbastelt välja metroorong ja põrkas vastu metrootunneli seina. Õnnetuses sai vigastada kakskümmend inimest.
Bangladeshis algas opositsiooniparteide organiseeritud kolmepäevane maanteede, raudteede ja sadamate blokaad eesmärgiga sundida valitsust läbi viima valimisreformi. Valitsus vastas tuhandete sõdurite saatmisega pealinna Dhaka tänavatele. Kokkupõrgetes meeleavaldajate ja politsei vahel sai vigastada umbes seitsekümmend inimest.
Somaalia kodusõda: Somaalia pealinnas Muqdishos avasid relvastatud isikud tule linnas paiknenud Etioopia vägede vastu. Tulevahetuses hukkus üks inimene. Kokkupõrked Etioopia vägede ja somaali meeleavaldajate vahel toimusid ka Beledweyne linnas, kus sai vigastada kolm inimest.
Somaalia kodusõda: Ameerika Ühendriikide lennuvägi alustas Somaalias rünnakuid islamistlike võitlejate baasidele. Armee esindaja sõnul oli tegu luureandmetel põhinevate operatsioonidega terrorirühmituse al-Qā'ida vastu. Rünnakutes hukkus üheksateist inimest.

8. jaanuar

ÜRO peasekretär Ban Ki-moon esines esimest korda pärast ametisse asumist ÜRO Julgeolekunõukogu ees. Oma kõnes rõhutas ta vajadust tõhustada ÜRO suutlikkust reageerida enneolematutele ohtudele, mis ähvardavad riikide julgeolekut ja maailmarahu 2007. aastal.
Austrias jõudsid Austria Rahvapartei ja Austria Sotsiaaldemokraatlik Partei kokkuleppele valitsuskoalitsiooni sõlmimiseks. Valitsuse juhtimine usaldati leppe kohaselt sotsiaaldemokraatliku erakonna esimehele Alfred Gusenbauerile.
Suurbritannias taasalgas pärast kolme aastast vaheaega printsess Diana ja Dodi Fayedi hukkumise uurimine, mille eesmärk on üheselt välja selgitada hukkunute surma põhjus. 
Venemaa-Valgevene energiatüli: Poola ametnike teatel katkesid öösel Venemaa naftatarned Poolasse ja Saksamaale Valgevenet läbiva torujuhtme Družba kaudu. Valgevene ei andnud katkestuse põhjuste kohta kommentaari. Hiljem selgus, et tarned peatas Venemaa naftakompanii Transneft, olles avastanud, et Valgevene on ühepoolselt kehtestatud tollimaksu tasumata jätmise tõttu torujuhtmest naftat varastanud.
Ameerika Ühendriikide Ohio osariigi kuberneriks vannutati Ted Strickland Demokraatlikust Parteist.
Adam Airi lend 574: Indoneesia merevägi teatas Sulawesi saare läänerannikult merest suure metallobjekti leidmisest, mis arvati olevat kadunud lennuki vrakk.
Bangladeshi pealinnas Dhakas ägenesid kokkupõrked politsei ja opositsiooni aktivistide vahel. Vigastada sai umbes viiskümmend inimest, kolmkümmend meeleavaldajat vahistati. Meeleavaldajad süütasid põlema arvukalt autosid.
Iraagi pealinnas Bagdadis ründasid relvastatud isikud hommikul lennujaama töölisi transportinud bussi. Ametlikel andmetel sai surma neli ja vigastada üheksa inimest, haiglasse viidi siiski viisteist surnukeha ja viisteist haavatut. Bussis oli kokku umbes kolmkümmend inimest.
Kasahstanis astus tagasi peaminister Danijal Ahmetov.
Malaisia endine peaminister Mahathir Mohamed esines kõnega, milles süüdistas Ameerika Ühendriikide presidenti George W. Bushi ja Suurbritannia peaministrit Tony Blairi sõjakuritegudes Iraagi rahva vastu.
Somaalia kodusõda: Somaalia president Cabdulaahi Yuusuf Axmed saabus esimest korda pärast presidendiks valimist 2004. aastal riigi pealinna Muqdishosse.

9. jaanuar

Euroopa Parlamendi fraktsiooni Euroopa Rahvapartei/Euroopa Demokraadid uueks esimeheks valiti Prantsusmaa valitsuspartei Union pour un Mouvement Populaire esindaja Joseph Daul.
Mustal merel Abhaasia rannikul pidasid kolm Gruusia sõjalaeva kinni Venemaa kalalaeva Grot ja Ukraina kalalaeva Savor-2. Gruusia võimude teatel rikkusid kalalaevad korda, mille kohaselt on separatistliku Abhaasia vetesse ja sadamatesse lubatud siseneda vaid humanitaarabi transportivatel laevadel.
Prantsusmaal Courcheveli suusakeskuses peeti politsei poolt kinni 27 inimest seoses prostitutsiooniafääri uurimisega. Vahistatute seas oli ka Venemaa niklifirma Nornikkel juht Mihhail Prohhorov, keda kahtlustati alaealiste prostituutide teenete kasutamises.
Tšehhi president Václav Klaus nimetas ametisse peaminister Mirek Topoláneki uue valitsuse. Välisministriks sai Karel Schwarzenberg, kaitseministriks Vlasta Parkanová, rahandusministriks Miroslav Kalousek ja siseministri koha säilitas Ivan Langer.
Ameerika Ühendriikides San Franciscos toimunud iga-aastasel infotehnoloogiamessil Macworld Expo teatas arvutifirma Apple Computer tegevjuht Steve Jobs firma nimemuutusest ja esitles uut puutetundliku ekraaniga mobiiltelefoni iPhone. Apple Computeri uueks nimeks sai lihtsalt Apple.
Ameerika Ühendriikide Arkansase osariigi 45. kuberneriks vannutati Mike Beebe Demokraatlikust Parteist.
Ameerika Ühendriikide Colorado osariigi 41. kuberneriks vannutati Bill Ritter Demokraatlikust Parteist.
Iraagis Baladi linna lähistel kukkus maandumisel alla Türgist Iraaki teel olnud reisilennuk An-26. Pardal olnud kolmekümne viiest inimesest hukkus kolmkümmend kaks.
Jaapanis jõustus seadus, mille kohaselt nimetati kaitseagentuur ümber kaitseministeeriumiks. Agentuuri senine peadirektor Fumio Kyuma sai kaitseministriks.
Sudaanis võeti senise rahaühiku Sudaani dinaari asemel kasutusele Sudaani nael. 
Eestis viibis ametlikul visiidil Soome kaitseminister Seppo Kääriäinen. Visiidi raames kohtus ta oma Eesti kolleegi Jürgen Ligiga.
Eesti pealinnas Tallinnas SEB Eesti Ühispanga peahoones toimus raudteefirma Eesti Raudtee müügidokumentide allkirjastamine, millega ettevõtte uueks omanikuks sai riik.
Eestis valis taasriigistatud Eesti Raudtee nõukogu firma uueks juhatuse esimeheks ettevõtte senise infrastruktuuridirektori Kaido Simmermanni.

10. jaanuar

Euroopa Komisjon avalikustas uue energiastrateegia, mille keskseteks põhimõteteks on taastuvenergiaallikate laialdasem kasutamine, üldise energiatarbimise piiramine ja sõltuvuse vähendamine naftast ning maagaasist.
Suurbritannias Shropshire'i krahvkonnas Ternhilli lennuvälja kohal põrkasid kohaliku aja järgi kell 15.00 õhus kokku kaks kuninglikele õhujõududele kuulunud Squirrel-tüüpi helikopterit. Õnnetuses hukkus üks ja sai vigastada kolm inimest.
Venemaa-Valgevene energiatüli: Valgevene peaminister Siarhiej Sidorski teatas Venemaa transiitnaftale kehtestatud ühepoolse tollimaksu tühistamisest. Kokkulepe saavutati presidentide Alaksandar Łukašenka ja Vladimir Putini telefonivestluse tulemusel.
Ameerika Ühendriikide president George W. Bush avalikustas oma teleesinemises uue strateegia julgeoleku tagamiseks Iraagis, mis nägi ette täiendavalt 21 500 USA sõduri saatmise Iraaki.
Nicaraguas vannutati ametisse president Daniel Ortega. Asepresidendiks sai Jaime Morales.
Venezuelas vannutati kolmandaks ametiajaks ametisse president Hugo Chávez.
Filipiinidel Cebu saarel algas ASEANi riikide 12. tippkohtumine. 
Iisraeli peaminister Ehud Olmert alustas kolmepäevast visiiti Hiinas, kohtudes Hiina peaministri Wen Jiabaoga. Üheks kohtumise keskseks teemaks oli Iraani tuumaprogrammi küsimus.
Kasahstani uueks peaministriks kinnitati senine asepeaminister Kärim Mäsimov. Uueks asepeaministriks sai Aslan Musin, endine peaminister Danijal Ahmetov nimetati kaitseministriks.
Tai sõjaväeline valitsus tühistas kukutatud peaministri Thaksin Shinawatra diplomaatilise passi ja keelas ajakirjandusel tema sõnavõttude avaldamise.
Nigeeria lõunaosas Bayelsa osariigis röövisid relvastatud isikud öösel Lõuna-Korea firmale Daewoo kuuluvast naftatöötlemistehasest üheksa korea ja ühe nigeeria päritolu töölise. Korea töölised vabastati 12. jaanuaril.

11. jaanuar

Austrias astus ametisse uus valitsus eesotsas kantsler Alfred Gusenbaueriga. Kaitseministriks sai Norbert Darabos, siseministriks Günther Platter, rahandusministriks Wilhelm Molterer ja välisministrina jätkas Ursula Plassnik.
Ameerika Ühendriikides kritiseerisid mitmed senaatorid nii Demokraatlikust Parteist kui ka Vabariiklikust Parteist president George W. Bushi kava 21 500 sõduri saatmiseks Iraaki. Kritiseerijate seas olid Joseph Biden, Chuck Hagel, Norm Coleman, George Voinovich ja paljud teised.
Ameerika Ühendriikides Kentucky osariigis mõisteti kaheksateistkümneks aastaks vangi sõjaväespetsialist William Hunsaker, kes tappis 9. mail 2006 Iraagis missioonil viibides kolm Iraagi sõjavangi.
Argentinas andis kohtunik välja määruse riigi ekspresidendi Isabel Martínez de Peróni vahistamiseks seoses 1976. aastal kadunuks jäänud vasakpoolse aktivisti juhtumi uurimisega.
Mehhiko põhjaosas paikneva Coahuila osariigi parlament kiitis häältega 20:13 heaks seaduseelnõu, millega muutus võimalikuks samasooliste paaride kooselu seaduslik registreerimine.
Bangladeshis kuulutas president Iajuddin Ahmed opositsiooni rahutuste tõttu välja erakorralise olukorra ja astus veidi hiljem üleminekuvalitsuse juhi kohalt tagasi. Tema asemel asus valitsust juhtima Fazlul Haque. Ühtlasi lükati edasi 22. jaanuaril toimuma pidanud parlamendivalimised.
Kasahstani parlamendi ülemkoja, Senati esimeheks valiti riigi senine välisminister Kasõm-Žomart Tokajev.
Tansaanias nimetati uueks välisministriks Bernard Membe.
Vietnam võeti vastu Maailma Kaubandusorganisatsiooni.
Hiina katsetas edukalt ballistilist raketti, mis on võimeline hävitama Maa tehiskaaslasi. 
Eestis kiitis Saaremaa Liha- ja Piimaühistu erakorraline üldkoosolek heaks otsuse müüa Saaremaa Liha- ja Piimatööstus ärimees Vjatšeslav Leedole.

12. jaanuar

ÜRO Julgeolekunõukogus panid Hiina ja Venemaa veto Ameerika Ühendriikide resolutsioonile, millega kavatseti Myanmari võimudelt nõuda inimõiguste rikkumise lõpetamist. Dokumendi vastu hääletas ka Lõuna-Aafrika Vabariik, hääletusel ei osalenud Katar, Indoneesia ja Kongo Vabariik.
Kreeka pealinnas Ateenas rünnati varahommikul raketiga Ameerika Ühendriikide saatkonda. Saatkonnahoone sai kergelt kahjustada, inimohvreid ei olnud. Väidetavalt korraldas rünnaku vasakpoolne äärmusrühmitus Revolutsiooniline Võitlus.
Norra rannikul Bergeni sadamast loodes sõitis karile ja murdus pooleks Küprose naftatanker Server. Tankerilt voolas merre umbes kolmsada tonni rasket kütteõli ja diislikütust. Väidetavalt oli tegu kõige ulatuslikuma Norra territoriaalvetes toimunud keskkonnareostusega.
Ameerika Ühendriikides vannutati Iowa osariigi 41. kuberneriks Chet Culver Demokraatlikust Parteist.
Ameerika Ühendriikides Las Vegases algas iga-aastane pornotööstuse mess Adult Entertainment Expo. Messil osales umbes 30 000 inimest.
Brasiilias São Paulo linnas varises uue metroojaama rajamisel sisse pinnas, tekitades kolmekümne meetri sügavuse kraatri. Auku kukkus minibuss reisijatega.
Bangladeshi president Iajuddin Ahmed nimetas vahevalitsuse uueks juhiks endise keskpanga presidendi Fakhruddin Ahmedi.
Iisraelis nimetas Iisraeli Tööpartei esimees Amir Peretz uueks teadus- ja tehnikaministriks Raleb Majadele, kellest sai esimene araablasest minister Iisraeli valitsuses.
Singapuris Sakijang Bendera (Saint Johni) saare juures põrkasid kokku naftatankerid Seafalcon ja Frontec. Õnnetuses keegi vigastada ei saanud, kuid merre voolas umbes kakssada tonni naftat.
Nigeerias vabastati 10. jaanuaril naftatöötlemistehasest röövitud üheksa Lõuna-Korea töölist.
Somaalia kodusõda: Somaalia presidendi Cabdulaahi Yuusuf Axmedi ja sõjapealike kohtumisel pealinnas Muqdishos otsustasid seitse sõjapealikku relvad maha panna ja osaleda ühiste relvajõudude loomises.
Eestis otsustas valitsus sotsiaalministri Jaak Aabi ettepanekul toetada Eesti Haiglate Liidu pakkumist 5. jaanuarist, millega pakuti streiki kavandavatele meditsiinitöötajatele aastateks 2007–2008 palgatõusu kahekümne protsendi ulatuses.
Eestis Tallinnas aadressil Rävala puiestee 4 avati Euroopa Parlamendi ja Euroopa Komisjoni koostöös Euroopa Maja. Hoone avamisel osalesid Eesti president Toomas Hendrik Ilves ning Euroopa Komisjoni asepresidendid Siim Kallas ja Margot Wallström.
Eestis avalikustas Sotsiaaldemokraatlik Erakond võimalikud kandidaadid ministrikohtadele juhuks kui erakond peaks moodustama pärast 2007. aasta Riigikogu valimisi valitsuse.

13. jaanuar

Hispaanias Madridis ja Bilbaos toimusid sadade tuhandete osavõtjatega protestimarsid, millega avaldati meelt baskide terroriorganisatsiooni ETA rünnaku vastu Madridi lennujaamale 30. detsembril 2006.
Itaalias La Spezia sadamalinnas mõistis sõjaväetribunal tagaselja eluks ajaks vangi kümme sakslasest SS-i liiget, kes osalesid 1944. aastal tsiviilisikute hukkamises Marzabotto linna lähistel.
Venemaal Moskva Riikliku Ülikooli ühiselamu kolmeteistkümnenda korruse köögis plahvatas kohaliku aja järgi kell 23.10 üliõpilase valmistatud lõhkeseadeldis. Üliõpilane sai vigastada, hoonel purunesid aknaklaasid. 
Ameerika Ühendriikide riigisekretär Condoleezza Rice saabus Iisraeli, et alustada visiiti Lähis-Ida riikides. Visiidi eesmärk oli Iisraeli ja Palestiina rahukõneluste elavdamine. Esimesel päeval andis ta ühise pressikonverentsi Iisraeli välisministri Tzipi Livniga.
Ameerika Ühendriikide Lääne-Virginia osariigis varises kohaliku aja järgi kell 10.30 sisse Brooks Runi söekaevanduse katus. Õnnetuses hukkus kaks kaevurit.
Hiina Shanxi provintsis Ningwu maakonnas Niuxinhui söekaevanduses toimus gaasiplahvatus, milles hukkus kolmteist kaevurit ja sai vigastada veel üheksa.
India välisminister Pranab Mukherjee alustas kahepäevast ametlikku visiiti Pakistanis. Visiidi raames kohtus ta pealinnas Islamabadis Pakistani presidendi, pea- ja välisministriga.
Iraani president Maḩmūd Aḩmadīnezhād saabus Venezuelasse, alustades sellega neljapäevast visiiti Lõuna-Ameerika riikidesse. Esimesel päeval kohtus ta Venezuela presidendi Hugo Chávezega. Presidendid leppisid kokku, et püüavad veenda naftat tootvate riikide ühendust OPEC vähendama tootmist naftahinna languse pidurdamiseks.
Somaalia kodusõda: Somaalia parlament kuulutas riigis kolmeks kuuks välja sõjaseisukorra. Seaduseelnõud toetas 154 parlamendiliiget, vastu oli 2 parlamendiliiget.
Eesti mägironijad Alar Sikk, Priit Melnik, Toomas Sumeri, Jane Riga ja Tarmo Riga jõudsid Antarktise kõrgeima mäe Vinsoni tippu (eri andmetel 4892 või 5140 meetrit üle merepinna).
Eestis Tallinnas Estonia kontserdisaalis toimus Eesti Reformierakonna üldkogu, kus osales ka erakonna auesimees ja Euroopa Komisjoni asepresident Siim Kallas. Üldkogul kinnitati erakonna valimisprogramm ja valimisnimekiri eesotsas peaminister Andrus Ansipiga.

14. jaanuar

Prantsusmaa valitseva partei Union pour un Mouvement Populaire presidendikandidaadiks 2007. aasta presidendivalimistel kinnitati siseminister Nicolas Sarkozy. Ainsa kandidaadina kogus ta 69 protsendi Interneti teel hääletanud parteiliikmete toetuse.
Ameerika Ühendriikide riigisekretär Condoleezza Rice kohtus hommikul oma Lähis-Ida visiidi raames Rām Allāhis Palestiina omavalitsuse presidendi Maḩmūd ‘Abbāsiga ja külastas pärastlõunal Jordaania pealinna ‘Ammāni, pidades läbirääkimisi kuningas ‘Abdullāh II.
Iraani president Maḩmūd Aḩmadīnezhād kohtus Managuas Nicaragua presidendi Daniel Ortegaga. Kohtumisel lubasid presidendid tihendada kahe riigi vahelist koostööd ja viia lõpule diplomaatiliste suhete taastamine.
Tai lõunaosas paiknevas Yala provintsis tapsid oletatavad islamistlikud mässulised kolm inimest. Kõik tapetud olid budistid.
Eestis toimus Keskerakonna valimiskonverents, kus kinnitati erakonna valimisnimekiri 2007. aasta Riigikogu valimisteks. Kandidaatide nimekirja juhtisid erakonna esimees Edgar Savisaar ja peasekretär Kadri Must.

15. jaanuar

Euroopa Parlamendi istungil osalesid esimest korda uutest liikmesriikidest Bulgaariast ja Rumeeniast valitud liikmed (Bulgaariast 18 ja Rumeeniast 35 liiget).
Euroopa Parlamendis moodustati ametlikult uus fraktsioon Identiteet, Traditsioon ja Suveräänsus, kuhu kuuluvad 20 parlamendiliiget paremäärmuslusega seostatud erakondadest. Fraktsiooni esimeheks sai Bruno Gollnisch Rahvusrindest.
Itaalias Sitsiilia saare Messina sadamalinna lähistel põrkasid kohaliku aja järgi kell 18.00 kokku kaubalaev ja kiirlaev 150 inimesega pardal. Õnnetuses sai surma neli inimest.
Lõuna-Osseetias sõitis maamiini otsa Venemaa rahuvalvajate soomusmasin. Kaks sõdurit sai vigastada ja toimetati ravile Tshinvali haiglasse.
Suurbritannias Londonis algas kohtuprotsess kuue mehe üle, keda süüdistati enesetapurünnakute kavandamises, mis pidid aset leidma 21. juulil 2005 Londoni ühistranspordis.
Ameerika Ühendriikides jagati Kuldgloobuse filmiauhindu. Parimaks filmilavastajaks tunnistati Martin Scorsese filmi "Kahe tule vahel" eest, parimaks draamafilmiks tunnistati Alejandro González Iñárritu lavastatud "Paabel", parimaks teleseriaaliks "Grey anatoomia". Parimaks draamanäitlejaks tunnistati Forest Whitaker rolli eest filmis "Šotimaa viimane kuningas", naistest tunnistati samas kategoorias parimaks Dame Helen Mirren rolli eest filmis "Kuninganna".
Ecuadoris astus ametisse president Rafael Correa. Asepresidendiks sai Lenín Moreno.
Austraalias jäi elektrita suur osa Victoria osariigist, kaasa arvatud mitmed Melbourne'i linnaosad. Elektriliinid said kahjustada Benalla linna lähistel puhkenud põõsastikutulekahjudes.
Iisraelis Jeruusalemmas kohtusid Ameerika Ühendriikide riigisekretär Condoleezza Rice ja Iisraeli peaminister Ehud Olmert. Lepiti kokku kolmepoolse tippkohtumise korraldamises järgmise nelja nädala jooksul, kus osales ka Palestiina president Maḩmūd ‘Abbās.
Iraagis hukati varahommikul poomise läbi riigi ekspresidendi Şaddām Ḩusayni poolvend Barzan at-Tikrīti ja endine Iraagi revolutsioonikohtu esimees Awad Hamad al-Bandar, keda süüdistati 148 šiiidi tapmise korraldamises.
Nepalis toimus senise parlamendikoosseisu viimane istung, mis saatis kahekojalise parlamendi laiali ja andis oma volitused üle uuele ühekojalisele üleminekuparlamendile, mille koosseisu kuulusid ka maoistide esindajad.
Burundis vabastas kohus vahi alt riigi ekspresidendi Domitien Ndayizeye ja veel neli inimest, kelle vastu esitatud süüdistused presidendi mõrvakatses ei leidnud kinnitust.
Somaalia kodusõda: Somaalia pealinna Muqdisho kirdeosas avasid relvastatud isikud tule politseijaoskonna pihta, hukkus üks politseinik. Rünnati ka politseijaoskonna poole teele olnud Etioopia ja valitsusvägede konvoid.
Somaalia kodusõda: Somaalia pealinna Muqdisho julgeolekuülem lasi sulgeda kolm peamist kohalikku raadiojaama. Neid süüdistati vägivalla ja vaenu õhutamises.

16. jaanuar

Euroopa Parlamendi uueks esimeheks valiti Saksamaa Kristlik-Demokraatliku Liidu liige Hans-Gert Pöttering.
Saksamaal Dresdenis toimus Euroopa Liidu liikmesriikide justiits- ja siseministrite kohtumine, kus üheks keskseks teemaks oli kuritegevust käsitlevate andmebaaside ristkasutus.
Šveitsis Zürichis algas kohtuprotsess lennufirma Swissair direktorite üle, keda süüdistati seitsekümmend aastat edukalt tegutsenud firma pankrotistamises 2001. aastal.
Ameerika Ühendriikides teatas Demokraatliku Partei senaator Barack Obama Illinois' osariigist oma kavatsusest osaleda 2008. aasta presidendivalimistel.
Filipiinidele kuuluval Jolo saarel toimus lahing valitsusvägede ja mässulise relvarühmituse Abū Sayyāf võitlejate vahel. Lahingus hukkus üks rühmituse juhte Abū Sulaiman.
Iisraelis astus ametist tagasi relvajõudude staabiülem kindralleitnant Dan Halutz.
Iraagis Bagdadi ülikooli juures plahvatas kaks pommi. Autopommi plahvatuse järel ründas enesetaputerrorist põgenevaid üliõpilasi. Kokku hukkus kahes plahvatuses vähemalt kuuskümmend kaks inimest.
Kõrgõzstani president Kurmanbek Bakijev nimetas uuesti peaministrikandidaadiks 19. detsembril 2006 tagasi astunud Feliks Kulovi.
Eesti peaminister Andrus Ansip alustas kolmepäevast ametlikku visiiti Ukrainas. Esimesel päeval kohtus ta Kiievis Ukraina peaministri Viktor Janukovõtšiga ja presidendi Viktor Juštšenkoga. Peaministrid allkirjastasid koostöö arendamise kokkuleppe majanduse, teaduse ja tehnika valdkonnas.

17. jaanuar

Saksamaa liidukantsler Angela Merkel esines kõnega Euroopa Parlamendis, tutvustades Saksamaa plaane Euroopa Liidu eesistujana. Keskseks ülesandeks pidas Merkel Euroopa põhiseaduse lepingu vastuvõtmist.
Suurbritannia välisminister Gordon Brown saabus Bangalore'i, alustades sellega kolmepäevast visiiti Indias.
Venemaal Moskva lähistel Solntsevos hukkus autopommi plahvatuses riikliku kinnisvarahaldusfirma Rosnedvižimost Odintsovski osakonna endine juhataja Valeri Jakovlev. Mõrva põhjuseks oli ilmselt tema tegevus korruptsioonivastase võitluse korraldamisel.
Venemaa riigiprokuratuur esitas pankur Aleksei Frenkelile süüdistuse Venemaa Panga direktori esimese asetäitja Andrei Kozlovi mõrva korraldamises.
Ameerika Ühendriikides vannutati ametisse Marylandi osariigi 61. kuberner Martin O'Malley Demokraatlikust Parteist.
Iraagis Kirkūki linnas ründas enesetaputerrorist lõhkeainega täidetud veoautoga politseijaoskonda. Rünnakus hukkus kolm ja sai raskelt vigastada kolmkümmend kaheksa inimest.
Keenias suri pärast pikka haigust Uganda vastupanuliikumise üks juhte ja isehakanud prohvet Alice Lakwena (kodanikunimega Alice Auma), kelle loodud Püha Vaimu Liikumisest kasvas 1987. aastal välja mässuline relvarühmitus Issanda Vastupanuarmee.
Somaalia parlament vabastas häältega 183:9 ametist parlamendi esimehe Shariif Xasan Shiikh Adani.
Eestis teatas toiduaineettevõte Põltsamaa Felix lepingu sõlmimisest teise toiduaineettevõtte Nordic Foods varade omandamiseks. Tehingu hinda osapooled ei avaldanud.
Eestis esines ettevõtte Eesti Raudtee endine omanik Edward Burkhardt ETV telesaates "Pealtnägija" väitega, mille kohaselt küsis Eesti Reformierakond tema äripartneritelt pistist kuni ühe miljoni euro ulatuses erakonna toetuse eest ettevõtte taasriigistamisele. Reformierakonna esindajad nimetasid esitatud väidet laimuks, pistise küsimise juhtumit eitas ka Burkhardti äripartner Jüri Käo.
Eesti Filmiajakirjanike Ühing kuulutas välja 2006. aasta parima Eesti filmi. Auhinna Neitsi Maali võitis Veiko Õunpuu lavastatud "Tühirand". 2006. aasta parimaks filmikriitikuks valiti Margit Tõnson ajalehest Eesti Ekspress.

18. jaanuar

Saksamaal teatas Baieri liidumaa peaminister ja valitsuspartei Kristlik-Sotsiaalne Liit esimees Edmund Stoiber, et astub 30. septembril mõlemast ametist tagasi.
Suurbritanniat, Hollandit, Prantsusmaa ja Saksamaa põhjaosa tabas tsüklon Kyrill, mille tuulekiirus ulatus kohati 150–160 kilomeetrini tunnis. Tühistati mitmed lennud, jäeti ära koolitunnid ja vähendati reisirongide kiirust. Merel tekkisid üheksameetrised lained. Kokku hukkus tormis 18. ja 19. jaanuaril neis riikides kolmkümmend üks inimest.
Venemaal Peterburis rünnati öösel kahe musta värviga täidetud pudeliga Eesti peakonsulaadi hoonet. Rünnaku eest võtsid vastutuse natsionaalbolševikud.
Venemaa pealinnas Moskvas peksti õhtul oma maja ees läbi Roman Viktjuki teatri direktor Igor Krasnopolski. Raskelt vigastatud teatrijuht toimetati haiglasse, kus tal tuvastati ajupõrutus.
Araabia Ühendemiraatides Dubais süttis kohaliku aja järgi kell 12.30 ehitusjärgus kõrghoone. Vigastada said kümned ehitustöölised, vähemalt kakskümmend viis inimest viidi haiglasse. Kaks inimest hukkus põlengus.
Iraagi pealinna Bagdadi äritänaval toimunud autopommi plahvatuses hukkus neli ja sai vigastada kümme inimest.
Iraagi pealinna Bagdadi lõunaosas asuval juurviljaturul toimus järjest kolm pommiplahvatust. Hukkus kuus ja sai vigastada viisteist inimest.
Kõrgõzstani parlament jättis Feliks Kulovi peaministriks kinnitamata. Tema poolt hääletas vaid kakskümmend kolm saadikut, vajalik oli vähemalt kolmekümne kaheksa parlamendiliikme toetus.
Myanmaris avaldas ajaleht New Light of Myanmar valitsuse süüdistused, mille kohaselt olevat opositsioonijuht Aung San Suu Kyi tegelenud maksupettustega, lastes sugulastel ja sõpradel kulutada oma Nobeli rahuauhinna summa väljaspool Myanmari piire.
Somaalia kodusõda: ÜRO peasekretäri eriesindaja François Lonseny Fall kohtus Somaalia pealinnas Muqdishos riigi presidendi Cabdulaahi Yuusuf Axmediga, et arutada rahuvalvevägede saatmist Somaaliasse.
Eestis kiitis Riigikogu heaks Eesti Rahvusringhäälingu seaduse, mis nägi ette Eesti Raadio ja Eesti Televisiooni ühendamise.
Eestis avalikustas Haapsalu linnapea Teet Kallasvee oma otsuse ametist lahkuda ja mitte kandideerida 2007. aasta Riigikogu valimistel.
Eestis toimusid Tartu Ülikooli rektori valimised. Esimeses hääletusvoorus langes välja vaid 44 häält kogunud Birute Klaas, teises voorus kogusid Volli Kalm ja Ene Ergma võrdselt 128 häält. Loosi tahtel jätkas kolmandas voorus Ene Ergma, kes kogus nõutava 148 hääle asemel vaid 141 häält ja seetõttu rektori valimine ebaõnnestus.
Eestis lõppes kandidaatide registreerimine 2007. aasta Riigikogu valimisteks. Kokku saabusid valimiskomisjoni dokumendid üheteistkümnelt erakonnalt 970 nimega ja seitsmelt üksikkandidaadilt.

19. jaanuar

Poolat ja Tšehhit tabas eelmisel päeval Lääne-Euroopa riike laastanud tsüklon Kyrill. Tormituulte kiirus ületas kohati kakssada kilomeetrit tunnis. Tormi tagajärjel hukkus Poolas kuus ja Tšehhis kolm inimest.
Türgi suurimas linnas İstanbulis mõrvati armeenia kirjanik ja ajalehe Agos peatoimetaja Hrant Drink. Armeenlaste väidetavast genotsiidist rääkinud ja kirjutanud meest tulistati kolm korda tema ajalehetoimetuse uksel. Hiljem samal päeval avaldasid tuhanded inimesed ajalehetoimetuse ees meelt toimunud mõrva vastu.
Venemaa ja Euroopa Komisjon sõlmisid memorandumi, milles nad kinnitasid ühist arusaama loomsete toodete kvaliteedistandarditest ja lubasid tagada turvalisuse nendega kauplemisel.
Ameerika Ühendriikide Kongressi Esindajatekoda kiitis heaks seaduseelnõu, millega kaotati maksuvabastused naftatööstuse ettevõtetele.
Iraagi pealinnas Bagdadis vahistasid julgeolekujõud koostöös Ameerika Ühendriikide vägedega mõjuka šiiidi vaimuliku Muqtadā aş-Şadri pressiesindaja Abdul-Hadi al-Darraji.
Kõrgõzstani president Kurmanbek Bakijev esitas taas kord parlamendile kinnitamiseks Feliks Kulovi kandidatuuri peaministri ametikohale. Eelmisel päeval oli parlament Kulovi kandidatuuri tagasi lükanud.
Sri Lanka armee vallutas mässuliselt relvarühmituselt Tamili Tiigrid Vakarai linna riigi idaosas. Tamili Tiigrite üksused taandusid pärast nädalaid kestnud piiramist põhja poole.
Gabonis astus tagasi peaminister Jean Eyeghe Ndongi valitsus.
Somaalia kodusõda: Somaalia pealinnas Muqdishos tulistati riigi presidendi Cabdulaahi Yuusuf Axmedi residentsi suurtükkidest, hiljem puhkes palee juures pool tundi kestnud tulevahetus. Presidendi ihukaitsel õnnestus rünnak tagasi lüüa.
Somaalia kodusõda: Aafrika Liit kiitis heaks plaani saata kuue kuu jooksul Somaaliasse kaheksa tuhat rahuvalvesõdurit. 
Eestis teatas peaminister ja Reformierakonna esimees Andrus Ansip, et ta esitab Kaitsepolitseile avalduse Eesti Raudtee endise omaniku Edward Burkhardti 17. jaanuaril esitatud pistisesüüdistuste uurimiseks.

20. jaanuar

Ameerika Ühendriikides suri peatselt pärast õhkutõusmist terviserikke tõttu Houstonist Puerto Vallartasse lennanud kompanii Continental Airlines lennuki piloot. Teine piloot tegi hädamaandumise. 
Ameerika Ühendriikides teatas New Yorgi osariigi Demokraatlikusse Parteisse kuuluv senaator Hillary Clinton oma kavatsusest osaleda 2008. aasta presidendivalimistel.
Brasiilias mõisteti tapmiskatses süüdi ning rohkem kui kaheksaks aastaks vangi Simone Cassiano da Silva, keda süüdistati selles, et ta oli oma kahekuuse lapse kilekotis järvele ujuma pannud. Naine eitas oma süüd ning advokaadid lubasid edasi kaevata.
Filipiinide armee kinnitas pärast DNA testide läbiviimist, et detsembris 2006 Jolo saarelt leitud surnukeha kuulus mässulise relvarühmituse Abū Sayyāf juhile Khadaffy Janjalanile, kes hukkus tulevahetuses valitsusvägedega 4. septembril 2006. 
Keenia pealinnas Nairobis algas Maailma Sotsiaalfoorum.
Madagaskari president Marc Ravalomanana nimetas riigi uueks peaministriks senise siseministri kindral Charles Rabemananjara.

21. jaanuar

Serbias toimusid parlamendivalimised. Valimised võitis Serbia Radikaalne Partei, saavutades 28,6 protsendi valijate toetuse ja 81 kohta parlamendis. Teiseks jäi president Boris Tadići juhitav Demokraatlik Partei, saavutades 22,7 protsendi valijate toetuse ja 64 kohta parlamendis. Kokku osales valimistel 60,6 protsenti hääleõiguslikest kodanikest.
Suurbritannias Devonis uhuti kaldale suur hulk konteinereid, millest mõned sisaldasid ka ohtlikke kemikaale. Konteinerid olid pärit laevalt MSC Napoli, mis sõitis 18. jaanuaril sõitis tsükloni Kyrill ajal karile.
Türgi politsei küsitles seitset inimest, keda kahtlustati armeenia ajakirjaniku Hrant Dinki mõrvas. Arreteeriti peamine kahtlustatav Ogün Samast.
Venemaal Sotšis kohtusid Saksamaa liidukantsler Angela Merkel ja Venemaa president Vladimir Putin. Kohtumise keskseks teemaks olid Venemaa ja Euroopa Liidu suhted, eelkõige energiavaldkonnas. 
Ameerika Ühendriikides teatas New Mexico osariigi kuberner Bill Richardson Demokraatlikust Parteist oma kavatsusest osaleda 2008. aasta presidendivalimistel.
Indoneesias toimus 7,3-magnituudine maavärin, mille epitsenter asus Maluku meres. Kirde-Indoneesias rappusid mitmed hooned, põhjustades inimestes paanikat. Maavärinas ei saanud keegi viga. 
Iraagi radikaalne šiiitide esindaja Muqtadā aş-Şadr lõpetas kahekuulise boikoti ning lubas astuda Iraagi parlamenti.
Süürias kohtusid Palestiina president Maḩmūd ‘Abbās ja islamiliikumise Ḩamās liider Khālid Masch‘al, et lõpetada kahe fraktsiooni vahelised tülid. Kohtumisel ei jõutud kompromissideni, kuid lepiti kokku läbirääkimiste jätkumises.
Somaalia kodusõda: Keenias andis ennast võimudele üle sõjas lüüa saanud Islamikohtute Liidu juht, šeik Shariif Shiikh Axmed.
Sudaani mässajad teatasid, et riigi õhujõud on pommitanud Dārfūri alasid juba üle nädala, vaatamata kehtivale relvarahule.
Maailma Looduse Fond (WWF) hoiatas, et mõned tuuniliigid on illegaalse kalapüügi tõttu väljasuremise ohus.
Lõppes Dakari ralli.

22. jaanuar 

India poolt 10. jaanuaril õhuruumi saadetud kosmosekapsli eksperimentaallend lõppes edukalt, kukkudes plaanipäraselt Bengali lahte.
Iraagis Bagdadi kasutatud riiete turul toimunud kahes autopommi plahvatuses hukkus 88 ja sai vigastada umbes 160 inimest.
Iraagis Ba‘qūbah linnas toimunud pommiplahvatuses ja suurtükirünnakus sai surma kaksteist inimest. 
Guineas toimusid kokkupõrked teist nädalat president Lansana Conté vastu meelt avaldavate streikijate ja politseinike vahel. Surma sai kolmkümmend inimest, veel umbes sada inimest sai kergemaid ja raskemaid vigastusi. Õhtul umbes kell 22 kohaliku aja järgi vabastasid võimud vanglast mitmed ametiühingujuhid.

23. jaanuar

Ameerika Ühendriikide president George W. Bush esines iga-aastase kõnega olukorrast riigist, milles õigustas oma Iraagi poliitikat ja soovis Kongressilt armee isikkoosseisu suurendamist 92 000 inimeseni järgmise viie aasta jooksul. Ühtlasi rõhutas ta vajadust vähendada Ühendriikide sõltuvust naftast.
Austraalia peaminister John Howard esitles muudatusi oma valitsuse koosseisus. Oma koha kaotas immigratsiooni- ja kodakondsusminister Amanda Vanstone, tema asemele nimetati senine tööhõive ja töösuhete minister Kevin Andrews. Uueks tööhõive ministriks sai Joe Hockey ning uueks keskkonna- ja pärandiministriks Malcolm Turnbull.
Hiinas teatati riigi statistikaameti endise juhi Qiu Xiaohua väljaheitmisest Hiina Kommunistlikust Parteist. Teda süüdistati sotsiaalkindlustuse fondiga seotud petuskeemides.
Iisraeli justiitsministeerium teavitas avalikkust kavatsusest esitada riigi presidendile Moshe Katsavile ametlik süüdistus vägistamises ja võimu kuritarvitamises. 
Liibanoni pealinnas Beirutis puhkesid ulatuslikud kokkupõrked islamiliikumise Ḩizb Allāh ja peaminister Fouad Siniora valitsuse toetajate vahel. Surma sai kolm ja vigastada üle saja kolmekümne inimese.
Somaalia kodusõda: Etioopia alustas oma vägede väljaviimist Somaalia pealinnast Muqdishost.

24. jaanuar

Šveitsis Davosi linnas algas Maailma Majandusfoorumi aastakoosolek.
Ameerika Ühendriikide Kongressi Senati välissuhete komitee lükkas häältega 12:9 tagasi president George W. Bushi plaani suurendada USA sõjaväelaste arvu Iraagis, väites, et see plaan ei vasta Ühendriikide rahvuslikele huvidele.
Ecuadoris Manta linna lähistel toimunud kahe sõjaväehelikopteri kokkupõrkes hukkus riigi kaitseminister Guadalupe Larriva, tema 17-aastane tütar ja viis ohvitseri.
Gaboni president Omar Bongo nimetas 20. jaanuaril tagasi astunud Jean Eyeghe Ndongi uuesti peaministriks.
Sudaanis kaaperdas relvastatud mees pealinnast Hartumist Al-Fāshiri linna teel olnud ja lennukompaniile Air West kuulunud reisilennuki Boeing 737 103 inimesega pardal. Algselt Suurbritanniasse lendamist nõudnud mees nõustus lennuki maandumisega naaberriigi Tšaadi pealinnas N'Djamenas, kus ta vahistati.

25. jaanuar

Islandi välisminister Valgerdur Sverisdóttir viibis ametlikul visiidil Liechtensteinis, kohtudes Liechtensteini välisministri Rita Kieber-Beckiga ning tehes viisakusvisiidi peaminister Otmar Haslerile ja printsregent Aloisile.
Ameerika Ühendriikide autotootja Ford Motor Company avalikustas 2006. aasta majandustulemused. Firma kandis oma senise ajaloo jooksul suurima kahjumi, kaotades 12,7 miljardit USA dollarit.
Iisraeli parlamendikomitee kiitis häältega 13:11 heaks Moshe Katsavi taotluse peatada seoses algatatud kriminaalmenetlusega kolmeks kuuks tema volitused riigi presidendina. Presidendi kohusetäitjaks sai parlamendi esimees Daliyya Itsik.
Gabonis astus ametisse peaminister Jean Eyeghe Ndongi uus valitsus.
Gambias toimusid parlamendivalimised. Valimised võitis ülekaalukalt valitsev erakond Alliance for Patriotic Reorientation and Construction, kogudes 48-liikmelises parlamendis 42 kohta. Valimistel osales 41,7 protsenti hääleõiguslikest kodanikest.
Madagaskaril astus ametisse peaminister Charles Rabemananjara valitsus. Uus peaminister säilitas ühtlasi oma senise ametikoha siseministrina, rahandusministriks nimetati Harison Randriarimanana.

26. jaanuar

Euroopa jalgpalliliidu UEFA uueks presidendiks valiti 27 toetushäälega prantslane Michel Platini. Tema vastaskandidaati, UEFA senist presidenti Lennart Johanssoni toetasid 23 riigi esindajad.
Leedu pealinna Vilniuse rahvusvahelisel lennuväljal sooritas hilisõhtul hädamaandumise Leedu lennukompanii Fly LAL lennuk SAAB 2000. Palangast Oslosse lendama pidanud lennukil lakkas peatselt pärast õhkutõusmist töötamast üks mootoritest.
Venemaa president Vladimir Putin võttis vastu Ust-Orda Burjaadi autonoomse ringkonna administratsiooni juhi Valeri Malejevi tagasiastumispalve ja andis tema volitused üle Irkutski oblasti kubernerile Aleksandr Tišaninile, kes jääb kahele ametikohale kuni haldusüksuste ühendamiseni 1. jaanuaril 2008. 
Ameerika Ühendriigid keelustasid luksuskaupade ekspordi Põhja-Koreasse. Keelu alla sattusid muuhulgas kallid veinid, konjak, sportautod ja mitmed elektroonikatooted.
Boliivias astus tagasi riikliku energeetikafirma peadirektor Juan Carlos Ortiz. Ametist lahkumise põhjusena nimetas ta president Evo Moralesega tekkinud lahkhelisid firma tuleviku küsimuses.
Pakistani pealinnas Islamabadis korraldas enesetaputerrorist hotelli Marriott parklas plahvatuse, tappes iseenda ja veel ühe inimese.
Tai üleminekuvalitsus tühistas sõjaseisukorra pealinnas Bangkokis ja veel 41 provintsis.
Guinea president Lansana Conté andis kaks nädalat kestnud üldstreigi tulemusel järele ametiühingute survele ja lubas anda osa võimu üle lähiajal ametisse nimetatavale peaministrile.
Somaalia kodusõda: Somaalia pealinnas Muqdishos panid relvastatud isikud toime seeria rünnakuid, tappes viis inimest. Lisaks tulistati linna granaadiheitjatest, nendes rünnakutes sai vigastada neli inimest.
Eestis valis Tartu Ülikooli nõukogu rektori kohusetäitjaks usuteaduste professori Tõnu Lehtsaare.
Eestis vabastas Haapsalu linnavolikogu ametist linnapea Teet Kallasvee ja valis uueks linnapeaks seni aselinnapeana töötanud parteitu Ingrid Danilovi.

27. jaanuar

ÜRO peasekretär Ban Ki-moon saabus Kongo Demokraatlikusse Vabariiki, alustades sellega oma ametiaja esimest ametlikku välisvisiiti ja ühtlasi viiepäevast ringkäiku Aafrika riikides.
Prantsusmaal heitis Prantsuse Sotsialistlik Partei oma ridadest välja tuntud poliitiku Georges Freche'i, kes oli avaldanud rahulolematust neegerjalgpallurite liigse arvukuse üle Prantsusmaa rahvuslikus jalgpallimeeskonnas.
Saksamaa liidukantsler Angela Merkel esines Frankfurdis holokausti mälestuspäeva puhul üleskutsega kõigile demokraatlikele jõududele ühineda võitluseks paremäärmuslusega seostatud Saksamaa Rahvusdemokraatliku Partei vastu.
Venemaal Peterburis Eesti peakonsulaadi ees toimus meeleavaldus sõjahaudade kaitse seaduse vastu, milles nähakse katset seadustada pronkssõduri monumendi teisaldamine. Meeleavaldusel osales umbes viiskümmend inimest võimuparteist Ühtne Venemaa ja noorteliikumisest Noor Kaardivägi.
Venemaal Peterburis toimus šokolaaditehase Rot Front hoone juures plahvatus. Lõhkeseadeldise plahvatuses, mille võimsus võrdus umbes viiekümne grammi trotüüliga, keegi vigastada ei saanud.
Ameerika Ühendriikide pealinnas Washingtonis toimus kümnete tuhandete osavõtjatega meeleavaldus, millel nõuti Ühendriikide vägede välja viimist Iraagist. Meeleavaldusel astusid üles näitlejad Jane Fonda, Sean Penn ja Tim Robbins.
Iraagi pealinna Bagdadi peamiselt šiiitidega asustatud idaosa turul toimus järjest kaks pommiplahvatust. Hukkus viisteist ja sai vigastada vähemalt viiskümmend viis inimest.
Iraagis Ba‘qūbah linnast lõunas ründasid Ameerika Ühendriikide juhitud väeüksused islamistidest välisvõitlejate turvamaja ja hävitasid selle. Tapeti neliteist oletatavat terroristi, kaks võeti vangi.
Pakistani loodeosas Peshawari linnas ründas enesetaputerrorist šiiite, kes valmistusid usuliseks protsessiooniks. Rünnakus hukkus neliteist inimest, neist enamus politseinikud. Hukkunute seas oli ka linna politseiülema asetäitja.
Sri Lanka armee tõrjus tagasi mässulise relvarühmituse Tamili Tiigrid väidetava rünnaku pealinna Colombo sadamale, uputades mere- ja õhuväe koostöös kolm kahtlast laeva.
Guinea ametiühingud lõpetasid enam kui kaks nädalat kestnud üldstreigi president Lansana Conté autokraatliku valitsuse vastu.

28. jaanuar

Liechtensteinis toimusid kohalike omavalitsuste valimised. Valimised võitis Progressiivne Kodanikepartei, kogudes kõigis omavalitsustes kokku 55 saadikukohta. Teiseks jäi Isamaaline Liit 49 kohaga ja kolmandaks Vaba Nimekiri 6 kohaga. Kokku osales valimistel 78,5 protsenti hääleõiguslikest kodanikest.
Iirimaal Dublinis toimunud erakonna Sinn Féin konverentsil otsustas 90% delegaatidest avaldada esmakordselt toetust Briti valitsuse alluvuses tegutsevale Põhja-Iirimaa politseiteenistusele. Otsust tervitasid Suurbritannia peaminister Tony Blair ja Iirimaa peaminister Bertie Ahern.
Šveitsis Davosi linnas lõppes Maailma Majandusfoorumi aastakoosolek.
Venemaal keelas Peterburi valimiskomisjon liberaalsel parteil Jabloko osalemise kohalike omavalitsuste valimistel, süüdistades erakonda kandidaatide toetusallkirjade võltsimises.
Ameerika Ühendriikide Connecticuti osariigis Hartfordi linna vanadekodus suri 114-aastaselt maailma vanim inimene Emma Faust Tillman.
Iisraeli valitsus kiitis heaks Iisraeli Tööparteisse kuuluva araablase Raleb Majadele nimetamise portfellita ministriks. Temast sai esimene araablane ja esimene muslim Iisraeli valitsuses.
Iraagi pealinna Bagdadi peamiselt sunniitidega asustatud lääneosas tulistati granaadiheitjatest keskkooli. Kooliõue langenud kahe granaadi plahvatamisel hukkus viis koolitüdrukut ja veel kakskümmend õpilast said vigastada.
Iraagis Ar-Ramādī linnas ründas enesetaputerrorist lõhkeainega täidetud veoautoga Iraagi julgeolekujõudude tugipunkti. Rünnakus hukkus kolm sõdurit ja läheduses paiknenud algkooli kaks õpilast, veel kümme koolilast sai vigastada.
Iraagis An-Najafi linna lähistel puhkesid ulatuslikud kokkupõrked Ameerika Ühendriikide ja Iraagi armeeüksuste ning tundmatu mässulise relvarühmituse võitlejate vahel. Iraagi politsei hinnangul tapeti umbes kolmsada mässulist, lahingutes langes ka kolm Iraagi sõdurit.
Saudi Araabia kuningas ‘Abdullāh kutsus avalikus kirjas Palestiina rivaalitsevaid islamiliikumisi Ḩamās ja Al-Fatah läbirääkimistele Mekasse, et lõpetada kolm päeva nende vahel kestnud verised kokkupõrked.
Sri Lanka valitsusparteide ühendus United People's Freedom Alliance saavutas parlamendis absoluutse enamuse, kui 25 liiget opositsioonilisest erakonnast United National Party nende ridadesse üle tuli. Koalitsioonile kuulus sestpeale 113 kohta 225-liikmelises parlamendis.
Somaalia kodusõda: Somaalia pealinnas Muqdishos ründasid relvastatud isikud linna politseiülema konvoid, tulevahetuses sai vigastada üks tsiviilisik. 
Eestis valis Eesti Üliõpilaskondade Liidu volikogu organisatsiooni juhatuse uueks esimeheks Eimar Veldre Tallinna Ülikoolist. Uus esimees astus ametisse 1. aprillil.

29. jaanuar

Hollandis Haagis tegutsev Rahvusvaheline Kriminaalkohus otsustas alustada kohtumenetlust Kongo Demokraatliku Vabariigi mässuliste juhi Thomas Lubanga vastu, keda süüdistati lapssõdurite värbamises.
Leedus Palangas algas Põhjamaade ja Baltimaade kaitsevägede juhatajate iga-aastane töökohtumine, kus osales ka Eesti kaitseväe juhataja Ants Laaneots.
Venemaa Föderatsiooni koosseisu kuuluvas Tšetšeeni Vabariigis Azamat-Jurti asula lähistel lasi enesetaputerrorist õhku enda ja neli föderaalvägede sõdurit.
Venemaa pealinna Moskva lähistel Domodedovo lennuväljal sooritas hädamaandumise liinil Moskva–Orenburg lennanud reisilennuk Tu-154, millel süttis põlema üks mootoritest. Keegi õnnetuses kannatada ei saanud.
Iisraeli lõunaosas Elati kuurortlinnas sooritas enesetaputerrorist kohaliku aja järgi kell 9.40 hommikul rünnaku pagaritöökojale. Pommiplahvatuses hukkusid lisaks terroristile ettevõtte omanik ja kaks töötajat.
Kõrgõzstani parlament kinnitas häältega 57:4 riigi uueks peaministriks senise põllumajandusministri Azim Isabekovi.
Etioopia pealinnas Addis Abebas algas Aafrika Liidu tippkohtumine. Kohtumisel osales ka ÜRO peasekretär Ban Ki-moon. Liidu uueks esimeheks valiti Ghana president John Kufuor, Sudaani presidendi ‘Umar Ḩasan Aḩmad al-Bashīri kandidatuur kukkus läbi Dārfūri konflikti ja tülide tõttu naaberriigi Tšaadiga.
Somaalia kodusõda: Somaalia pealinnas Muqdishos ründasid relvastatud isikud politseinikke granaadiga. Rünnakust alguse saanud ja tund aega kestnud tulevahetuses hukkus vähemalt kaks inimest, neist üks politseiohvitser.
Eesti Riigikogu esimees Toomas Varek koos parlamendiliikmete Raivo Järvi, Mart Nuti ja Liina Tõnissoniga alustas Prantsuse Senati esimehe Christian Poncelet' kutsel ametlikku kolmepäevast visiiti Prantsusmaal.

30. jaanuar

Ukrainas astus tagasi välisminister Boriss Tarasjuk, kelle parlament soovis ametist vabastada juba detsembris 2006.
Ameerika Ühendriikide tarkvarafirma Microsoft alustas operatsioonisüsteemi Windows uue versiooni Windows Vista müüki.
Ecuadori pealinnas Quitos ründasid president Rafael Correa toetajad meeleavalduse käigus Kongressi hoonet ja tungisid sinna sisse; parlamendihoone evakueeriti. Meeleavaldajad nõudsid opositsiooni kontrolli all olevalt Kongressilt heakskiitu presidendi kavale uue põhiseaduse ettevalmistamiseks.
Hiina president Hu Jintao saabus ametlikule visiidile Aafrika riikidesse, mille raames ta külastab Sudaani, Kameruni, Libeeriat, Sambiat, Namiibiat, Mosambiiki, Seišelle ja Lõuna-Aafrika Vabariiki.
India terasekontsern Tata Steel võitis Suurbritannia–Hollandi terasekompanii Corus müügipakkumise. Pakkumise kohaselt omandas Tata Steel Coruse aktsiad 11,3 miljoni Suurbritannia naelsterlingi eest.
Iraagis peamiselt kurdidega asustatud Khānaqīni kesklinnas plahvatas prügikastis pomm, tappes vähemalt kolmteist šiiiti, kes olid läheduses kogunenud tähistama Āshūrā usupüha.
Iraagis Balad Rūzi linnas ründas pommivesti kandnud mees mošee juurde Āshūrā usupüha tähistama kogunenud šiiidi usklikke. Rünnakus hukkus kakskümmend kolm inimest.
Palestiinas jõustus kohaliku aja järgi kell 3.00 öösel vaherahu mitu päeva veriseid kokkupõrkeid pidanud islamiliikumiste Ḩamās ja Al-Fatah vahel.
Etioopia pealinnas Addis Abebas lõppes Aafrika Liidu tippkohtumine. Kohtumisel ei suudetud kokku leppida nõupidamise keskses küsimuses ehk Somaaliasse saadetavate rahuvalvejõudude suuruses.
Rwanda president Paul Kagame, keda süüdistati oma eelkäija Juvénal Habyarimana tapmises aastal 1994 ja Rwanda kodusõja vallapäästmises, andis intervjuu telekanalile BBC. Intervjuus lükkas Kagame süüdistused tagasi, kuid lubas kaasa aidata sõltumatule uurimisele Habyarimana lennuki allatulistamise kohta.
Eestis viibis ametlikul visiidil Makedoonia peaminister Nikola Gruevski. Ta kohtus Tallinna linnapea Jüri Ratase, president Toomas Hendrik Ilvese, peaminister Andrus Ansipi ja välisminister Urmas Paetiga.
Eestis teatas Kaitsepolitsei, et ei alusta Eesti Raudtee endise omaniku Edward Burkhardti väidete uurimist. Burkhardt oli varem väitnud, et Eesti Reformierakond küsis tema kaasomanikelt toetuse eest raudtee taasriigistamisele ühe miljoni euro ulatuses pistist.

31. jaanuar

Armeenia pealinnas Jerevanis Venemaa suursaatkonna ees toimus meeleavaldus, kus osales paarkümmend inimest. Protesteeriti fašismi ilmingute vastu Venemaal ja avaldati nördimust armeenlaste tapmise pärast Venemaa linnades.
Saksamaal andsid Müncheni kohtuvõimud välja määruse kolmeteistkümne CIA agendi arreteerimiseks, keda seostati Liibanoni päritolu Saksamaa kodaniku Khaled al-Masri röövimisega Makedoonias ja toimetamisega USA salavanglasse Afganistanis.
Suurbritannia politsei korraldas varahommikul Birminghamis operatsiooni terrorismis kahtlustatavate isikute tabamiseks. Briti relvajõudude ohvitseri röövimise ja tapmise kavandamises kahtlustatuna vahistati hommikul kaheksa ja hiljem veel üks inimene.
Ameerika Ühendriikides teatas Ameerika Ühendriikide Kongressi Senati välissuhete komitee esimees, Demokraatliku Partei liige Joseph Biden oma kavatsusest kandideerida 2008. aasta Ameerika Ühendriikide presidendivalimistel.
Venezuela parlament kiitis erakorralisel istungil heaks riigi presidendi Hugo Cháveze volituste laiendamise, lubades tal järgmised kaheksateist kuud valitseda määruste alusel. See pidi andma presidendile paremad võimalused energiasektori riigistamiseks ja muude reformide läbiviimiseks.
Nigeeria informatsiooniminister kinnitas arstide testidele tuginedes, et hiljuti surnud 22-aastane naine põdes linnugripi surmavat vormi H5N1. Tegu oli esimese linnugripi ohvriga Mustas Aafrikas.
Somaalias valiti parlamendi esimeheks endine sõjapealik šeik Adan Maxamed Nuur.
Eestis tunnistas Riigikohus omandireformi aluste seaduse ümberasujate vara tagastamist puudutava sätte Eesti põhiseadusega vastuolus olevaks. Selle lõike oli president Arnold Rüütel jätnud aprillis 2006 välja kuulutamata.
Eestis Harjumaal Kiius avati ettevõttele WeeRec kuuluv elektri- ja elektroonikajäätmete käitlustehas. Tegu on ainsa taolise tehasega Eestis; selle rajamine läks maksma kakskümmend viis miljonit Eesti krooni.

 2007-01